หุ้นเข้า MSCI
เมื่อวานนี้มีการไล่หุ้นที่รับผลบวกจาก  MSCI พอสมควร
27 พ.ค. 2562

ลูบคมตลาดทุน : ธนะชัย ณ นคร
เมื่อวานนี้มีการไล่หุ้นที่รับผลบวกจาก  MSCI พอสมควร
โดยเฉพาะในกลุ่ม  MSCI Global Small Cap
หุ้นที่เข้าคำนวณใหม่กลุ่มนี้มีจำนวน  6  ตัว คือ  AEONTS, AAV, BLA, EASTW, PSH และ TASCO และจะมีผลในวันที่  28 พฤษภาคมนี้
หุ้น  AAV  และ  EASTW  ปิดตลาดปรับลง
อย่าง  EASTW  ก่อนหน้านี้ราคาหุ้นวิ่งขึ้นมาต่อเนื่องหลายวันทำการ ทำให้เกิดการขายทำกำไรออกมาบ้าง
ส่วน  AAV  หลังจากราคาลงมาที่ระดับ  4.00 บาท ก็ค่อย ๆ ขยับเพิ่มขึ้นมาได้
ปัจจัยบวกหลัก ๆ น่าจะมาจากประเด็นได้เข้า  MSCI ด้วย
คำแนะนำของนักวิเคราะห์บางคน บอกให้เข้าเก็งกำไรหุ้นเข้า  MSCI Global Small Cap เพราะบางตัวราคาหุ้นยังไม่ได้วิ่งขึ้นมามากนัก
ต่างจากหุ้นที่ได้เข้าในกลุ่ม  Standard index คือ  INTUCH  RATCH  และ  DTAC
ราคาหุ้นค่อย ๆ  ปรับขึ้นมาพอสมควรแล้ว
AEONTS  ที่ได้เข้า  MSCI Global Small Cap นั้น
เมื่อวานนี้ราคาบวกขึ้นมาถึง  5.50  บาท  ปิดที่  202.00  บาท ท่ามกลางมูลค่าการซื้อขาย  236  ล้านบาท เป็นมูลค่าซื้อขายที่มากกว่าในหลายวันที่ผ่านมา
ขณะที่ราคา  IAA Consensus Target Price จาก  7 โบรกฯ  ที่  Cover  หุ้นอิออนฯ  ไว้อยู่ที่  217 บาทต่อหุ้น
นักวิเคราะห์ บล.เคทีบีฯ  ให้ข้อมูลแบบนี้ครับ
ราคาหุ้น  AEONTS  ไม่ควร  Discount จาก  KTC มากถึง  31% บน พี/อี ปีนี้ที่เทรดกันที่  11.82 เท่า เทียบกับ  17.24 เท่าของ  KTC  แม้(อิออนฯ) มีหนี้ที่ไม่ก่อให้เกิดรายได้ หรือ NPL  2.8% สูงกว่า  0.78% ของ  KTC
ปีนี้คาดกำไรสุทธิของอิออนฯ  ไว้  4,212  ล้านบาท เติบโต  20%
อิออนฯ  นั้นเน้นปล่อยสินเชื่อ  Credit card และ  Personal loan
ยังมีประเด็นบวกเพิ่มเติมกับหุ้นอิออนฯ  นั่นคือ ตลาดหลักทรัพย์ฯ จะเปิดซื้อขายบน  single stock F ในเดือนมิถุนายนนี้ และอาจเห็นแรงเก็งกำไรระยะสั้น (เช่นเมื่อวานนี้  27 พ.ค.)
TASCO  เมื่อวานนี้ราคาวิ่งขึ้นมาจากแรงเก็งกำไรเช่นกัน
ปิดบวก  0.50 บาท มาที่  19.40 บาท เปลี่ยนแปลง  +208.5%
ทว่า ราคาวิ่งขึ้นมาจนใกล้เต็มมูลค่าแล้วล่ะ
เพราะ  IAA Consensus Target Price อยู่ที่  20.00 บาท (จาก 7 โบรกฯ)  โดยมีราคาเป้าหมายสูงสุด  21.50 บาท และต่ำสุด  18.20 บาท
วันนี้อาจจะต้องระวังการขายทำกำไร
หรือหากราคาวิ่งขึ้นได้อีก ก็ไม่น่าจะไปไกลมากนัก
PSH เมื่อวานนี้ก็วิ่งแรงเช่นกันนะ
บวก  0.30 บาท  ปิด  20.60 บาท(พี/อี  6.49 เท่า)  เปลี่ยนแปลง  + 1.48%
มูลค่าการซื้อขายกว่า  48.1 ล้านบาท มากกว่าในหลายวันที่ผ่านมาเช่นเดียวกัน
มีโบรกฯ  15 แห่ง  Cover หุ้น PSH  เอาไว้
ราคาเป้าหมายสูงสุด  24.50 บาท และต่ำสุด  19.00 บาท และมี  IAA Consensus Target Price ระดับ  20.00 บาท
เท่ากับว่า ราคาปิดวานนี้ เกินจากค่าเฉลี่ยของราคาเป้าหมายไปแล้ว
ถามว่ามีโอกาสที่ราคาจะขึ้นได้ต่อไหม
คำตอบ คือ  “มี”
แต่ก็มีโอกาสถูกขายทำกำไรมากเช่นกัน เพราราคาหุ้นวิ่งขึ้นมาจาก   18.50 บาท เมื่อสองสัปดาห์ที่ผ่านมานี้เอง
ส่วน BLA  ดูเหมือนจะมีอัพไซด์ค่อนข้างมากสุดสำหรับหุ้นที่เข้า  MSCI  เพราะราคาปิดวานนี้  28.50 บาท และมี  IAA Consensus Target Price เท่ากับ  38.10 บาท (จาก 3 โบรกฯ  คือ ASP SCBS และ FSS)
ทว่า ช่วงหลังๆ  มานี้ หุ้น BLA มีสภาพคล่องค่อนข้างต่ำไปนิด